Ábrahám Erika

*váró*

minden férfit, aki szemben ül velem, megkívánok,

elképzelek meztelenül, póló alatt fényes hús,

ing alatt pocak, tényszerűen, karnyújtásnyira,

egyazon rezgésszámon reszkető atomokkal.

tanulhatna az állatoktól, gondoltam egyszer káról,

a hímek mindent megtesznek, hogy ott legyenek,

ahol a feromon forrása van. haszontalan tudás,

hány kilométer távolságból érezhető a nő illata.

várunk, cserélődnek a testek, vacakolunk tízezer

éves jelekkel, felpillant, összerezzen, visszanéz,

az asztalka képzeletbeli demarkációs vonalán túl

tolt tárgy helyzetéből olvasunk ki szándékokat.

meglévő, izmos viszonyokba méltón szentesülni,

később magunk és a soros kötés előtt szégyellve,

bevallatlanul, felnőtt gyerek, ikerbabák, mama,

idegen, meggyőző múltak járnak csomagban.

végződik mindez a szemmel még nem látható romokban,

eső felverte porszemek tűfoltjai gondosan pucolt cipőn,

elpattant szál nadrág szövetben, szájív vonalán túlnőtt szakáll.